El-Ihlas

***El-Ihlas*** (arap. سورة الإخلاص - *Iskrenost*), poznata i kao ***Et-Tevhid*** (arap. سورة التوحيد - *Jednoboštvo*), jeste 112. sura u Kur'anu. Ona je kratka deklaracija tevhida (apsolutne Božije jednoće) i sastoji se od 4 ajeta.

Postoje razilaženja oko toga da li je ova sura mekanska ili medinska sura. Izgleda da je ovo prvo vjerovatnije, naročito zbog toga što se čini da je Bilal aludirao na nju govoreći "Ehad! Ehad!" (*"Jedan! Jedan!"*, misleći pod tim na Allaha) kad ga je njegov okrutni vlasnik mučio. Prenosi se od Ubejja ibn Ka'ba da je objavljena nakon što su mnogobošci zatražili: "O, Muhammede! Reci nam rodoslov tvoga Gospodara!"

## Tekst sure na arapskom i transliteracija 
### Originalno arapski 
 بسم الله الرحمن الرحيم
# قُلْ هُوَ اللَّهُ أَحَدٌ
# اللَّهُ الصَّمَدُ
# لَمْ يَلِدْ وَلَمْ يُولَدْ
# وَلَمْ يَكُن لَّهُ كُفُوًا أَحَدٌ

### Transkripcija 
*Bismillāhir-rahmānir-rahīm*
# *Kul huvallāhu ehad*
# *Allāhus-samed*
# *Lem jelid ve lem jūled*
# *Ve lem jekul-lehū kufuven ehad*

## Prijevodi 
### Besim Korkut 
*U ime Allaha, Milostivog, Samilosnog*
# Reci: "On je Allah - Jedan!   
# Allah je Utočište svakom!
# Nije rodio i rođen nije,
# i niko Mu ravan nije!"

### Mustafa Mlivo 
*U ime Allaha, Milostivog, Milosrdnog!*
# Reci: "On, Allah, je Jedan!
# Allah je Apsolutni!
# Ne rađa i nije rođen,
# I ravan Mu nije niko!"

### Muhammed Pandža i Džemaluddin Čaušević 
*U ime Boga, Sveopćeg Dobročinitelja Milostivog*
# Reci: »Onaj, koji sve stvara i kome se sve klanja, jest samo jedan Allah.
# Sva veličina i moć je samo u Allaha.
# On nije rodio, niti je rođen,
# i Njemu nije niko jednak, niti to može biti.

## Objašnjenje Bismille 
Arapski: بِسْمِ اللّهِ الرَّحْمـَنِ الرَّحِيم  
Transliteracija: *Bismillāhir-raḥmānir-raḥīm*
Prijevod: *U ime Allaha, Milostivog, Samilosnog*

Ova sura, kao i sve druge, osim sure Et-Tevba, počinje ovim riječima, tj. *Bismillom*, koja nije dio nijedne sure i ne računa se u broj ajeta, osim u slučaju El-Fatihe. Ipak, ona se piše na početku svake sure (osim Et-Tevbe) u svim štampanim primjercima Kur'ana (mushafima) budući da je u Kur'anu naređeno da se prije učenja Kur'ana spomene Allahovo ime.

## Hadisi koji se odnose na ovu suru 
Prema hadisima, sura El-Ihlas ima posebnu vrijednost.
* Imam Malik ibn Enes rekao je da je Ubejd ibn Hunejn čuo Ebu-Hurejru da kaže: "Išao sam s Poslanikom s. a. w. s. i čuli smo čovjeka kako uči 'Reci: "On je Allah – Jedan!' Poslanik s. a. w. s. reče: 'Neizbježan je.' Upitao sam: 'Ko, Božiji poslaniče?' Odgovorio je: 'Džennet'."
* Said ibn Zejd rekao je da je čuo Poslanika s. a. w. s. da kaže ashabima: "Zar nije svaki od vas u stanju proučiti trećinu Kur'ana u jednoj noći?" Pošto im je to izgledalo teško, oni rekoše: "A ko je to od nas u stanju, o, Allahov Poslaniče?" A on im odgovori: "Kul huvallahu ehad, to je trećina Kur'ana".
* Aiša r. a. pripovijeda da je Allahov Poslanik s. a. w. s. uputio izvidnicu i odredio im za zapovjednika čovjeka koji ih je predvodio u namazu. Kad je klanjao, poslije svake sure, na svakom rekatu, učio je suru El-Ihlas. Vrativši se u Medinu, to su ashabi prenijeli Poslaniku s. a. w. s. i on im je rekao da ga upitaju zbog čega je to činio. Čovjek im je odgovorio: "Zbog toga što sura El-Ihlas govori o Allahu, pa je volim učiti." Poslanik s. a. w. s. reče: "Obavijestite ga da ga Allah voli." (hadis bilježe Buharija i Muslim)
* U vjerodostojnom hadisu se kaže: "Proučite 'Kul huvallahu ehad' i 'El-Mu'avvizetejn' (sure El-Felek i En-Nas) tri puta ujutro i navečer i bit će vam dovoljne za zaštitu od svakog zla." (hadis bilježi Tirmizi, a vjerodostojnim ga je ocijenio šejh Albani)
* Aiša r. a. pripovijeda: "Kad god bi se Poslanik s. a. w. s. razbolio, učio bi 'El-Mu'avvizetejn' i zatim puhnuo po svom tijelu. Kad je postao ozbiljno bolestan, običavala sam učiti ove 2 sure i trljati njegovim rukama po njegovom tijelu nadajući se bereketu." (Buharija, tom 6, knjiga 6, br. 535)
* Aiša r. a. također pripovijeda: "Kad bi Poslanik s. a. w. s. pošao spavati, puhao bi u svoje ruke uz učenje sura 'Kul huvallahu ehad' i 'El-Mua'vvizetejn', zatim bi se potrao po licu i po čitavom tijelu dokle je mogao dohvatiti."

## Poslušajte ovu suru 
: Učač: Muhammed Ejub
: Učač: Abdurrahman Es-Sudejs

## Reference 
## Vanjski linkovi 
* Tefsir sure El-Ihlas od Ibn Kesira 
* Sura El-Ihlas s prijevodom na bosanski jezik (Korkut) na Tanzil.net
* Sura El-Ihlas s audiozapisom

Kategorija:Kur'an
I
I